CELEX: 32013R0955
Language: sl
Date: 2013-10-04 00:00:00
Title: Izvedbena uredba Komisije (EU) št. 955/2013 z dne 4. oktobra 2013 o odobritvi propikonazola kot obstoječe aktivne snovi za uporabo v biocidnih proizvodih za vrsto proizvodov 9  Besedilo velja za EGP

5.10.2013   
            
            
               SL
            
            
               Uradni list Evropske unije
            
            
               L 263/7
            
         IZVEDBENA UREDBA KOMISIJE (EU) št. 955/2013
   z dne 4. oktobra 2013
   o odobritvi propikonazola kot obstoječe aktivne snovi za uporabo v biocidnih proizvodih za vrsto proizvodov 9
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 89(1) Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (2) določa seznam aktivnih snovi, ki se ocenijo glede njihove možne vključitve v Prilogo I, IA ali IB k Direktivi 98/8/ES Evropskega parlamenta in Sveta (3). Navedeni seznam vključuje propikonazol.
            
         
               (2)
            
            
               V skladu z Uredbo (ES) št. 1451/2007 je bil propikonazol ocenjen v skladu s členom 11(2) Direktive 98/8/ES za uporabo v 9. vrsti izdelkov, pripravki za zaščito vlaken, usnja, gume in polimeriziranih materialov, kot je opredeljeno v Prilogi V k navedeni direktivi, kar ustreza vrsti proizvodov 9, kot je opredeljena v Prilogi V k Uredbi (EU) št. 528/2012.
            
         
               (3)
            
            
               Finska, ki je bila imenovana za državo članico poročevalko, je 11. februarja 2011 v skladu s členom 14(4) in (6) Uredbe (ES) št. 1451/2007 Komisiji predložila poročilo pristojnega organa in priporočilo.
            
         
               (4)
            
            
               Države članice in Komisija so pregledale poročilo pristojnega organa. V skladu s členom 15(4) Uredbe (ES) št. 1451/2007 so bile ugotovitve pregleda v Stalnem odboru za biocidne pripravke dne 12. julija 2013 vključene v poročilo o oceni.
            
         
               (5)
            
            
               Iz poročila o oceni je razvidno, da je za biocidne pripravke, ki se uporabljajo za vrsto proizvodov 9 in vsebujejo propikonazol, mogoče pričakovati, da izpolnjujejo zahteve iz člena 5 Direktive 98/8/ES.
            
         
               (6)
            
            
               Zato je primerno, da se biocidni proizvod propikonazol odobri za uporabo v vrsti proizvodov 9.
            
         
               (7)
            
            
               Ker se nanomateriali niso ocenjevali, odobritev v skladu s členom 4(4) Uredbe (EU) št. 528/2012 ne bi smela vključevati takih snovi.
            
         
               (8)
            
            
               Pred odobritvijo aktivne snovi bi bilo treba zagotoviti ustrezno obdobje, ki bo državam članicam, zainteresiranim stranem in Komisiji po potrebi omogočilo, da se pripravijo na izpolnjevanje novih zahtev.
            
         
               (9)
            
            
               Ukrepi, predvideni s to uredbo, so v skladu z mnenjem Stalnega odbora za biocidne pripravke –
            
         SPREJELA NASLEDNJO UREDBO:
   Člen 1
   Propikonazol se ob upoštevanju specifikacij in pogojev iz Priloge k tej uredbi odobri kot aktivna snov za uporabo v biocidnih proizvodih za vrsto proizvodov 9.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. oktobra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 167, 27.6.2012, str. 1.
   
      (2)  UL L 325, 11.12.2007, str. 3.
   
      (3)  UL L 123, 24.4.1998, str. 1.
   
      PRILOGA
      
                  Splošno ime
               
               
                  Ime po IUPAC
                  Identifikacijska številka
               
               
                  Minimalna stopnja čistosti aktivne snovi (1)
                  
               
               
                  Datum odobritve
               
               
                  Datum izteka odobritve
               
               
                  Vrsta proizvoda
               
               
                  Posebni pogoji (2)
                  
               
            
                  propikonazol
               
               
                  1-[[2-(2,4-diklorofenil)-4-propil-1,3-dioksolan-2-il]metil]-1H-1,2,4-triazol
                  Št. ES: 262-104-4
                  Št. CAS: 60207-90-1
               
               
                  930 g/kg
               
               
                  1. junij 2015
               
               
                  31. maj 2025
               
               
                  9
               
               
                  Ocena proizvoda upošteva zlasti izpostavljenost, tveganja in učinkovitost, povezane z vsemi uporabami, ki jih zajema vloga za dovoljenje, ki pa jih ocena tveganja aktivne snovi na ravni Unije ne obravnava.
                  Dovoljenja se izdajo pod naslednjimi pogoji:
                  za industrijske ali poklicne uporabnike se uvedejo varni delovni postopki in ustrezni organizacijski ukrepi. Če izpostavljenosti ni mogoče zmanjšati na sprejemljivo raven z drugimi sredstvi, se proizvodi uporabljajo z ustrezno osebno zaščitno opremo.
                  Če je bil izdelek tretiran s propikonazolom ali ga namenoma vsebuje ter če obstaja možnost stika s kožo in sproščanja propikonazola v normalnih pogojih uporabe, mora oseba, odgovorna za dajanje tretiranega izdelka na trg, zagotoviti, da so na nalepki navedene informacije o tveganju za preobčutljivost kože in informacije iz drugega pododstavka člena 58(3) Uredbe (EU) št. 528/2012.
               
            
         (1)  Čistost, navedena v tem stolpcu, je bila minimalna stopnja čistosti aktivne snovi, uporabljene za oceno v skladu s členom 8 Uredbe (EU) št. 528/2012. Čistost aktivne snovi v proizvodu, danem v promet, je lahko enaka ali drugačna, če je dokazano tehnično enakovredna ocenjeni aktivni snovi.
      
         (2)  Za izvajanje splošnih načel Priloge VI k Uredbi (EU) št. 528/2012 so vsebina in sklepne ugotovitve poročil o oceni na voljo na spletišču Komisije: http://ec.europa.eu/comm/environment/biocides/index.htm.